ŠTATÚT RADY RODIČOV PRI ZŠ P. DOBŠINSKÉHO V RIMAVSKEJ SOBOTE, 
SO SÍDLOM UL. P.DOBŠINSKÉHO 1744, 979 01 RIMAVSKÁ SOBOTA – 
-	NÁVRH DOPLNENIA 09/2015

1.	Rada rodičov školy je volený orgán reprezentujúci všetkých rodičov ZŠ Dobšinského v Rimavskej Sobote, so sídlom na ul. Dobšinského 1744, Rimavská Sobota. Je členom občianskeho združenia Slovenskej rady rodičovských združení ( SRRZ ) so sídlom Letná 68, 052 01 Spišská Nová Ves.

2.	Rada rodičov sa riadi stanovami  SRRZ a štatútom RRZ.

3.	Rada rodičov školy je tvorená volenými zástupcami rodičov spravidla za každú triedu školy na začiatku školského roka.  O počte členov rozhodnú členovia na základe hlasovania na začiatku školského roka. O počte rozhodne nadpolovičná väčšina hlasov prítomných členov.

4.	Rada rodičov školy má na svojom čele predsedu, ktorý je volený z rodičov školy na obdobie jedného školského roka. Na jeho zvolenie je potrebný súhlas nadpolovičnej väčšiny všetkých prítomných členov Rady rodičov školy. V prípade rovného počtu hlasov sa rozhodne losovaním. Rada rodičov školy volí spomedzi svojich členov podľa potreby ďalších funkcionárov (napr. podpredseda, hospodár, zapisovateľ, kontrolór hospodárenia,  .... atď.) obdobným spôsobom.

5.	Zasadnutie Rady rodičov školy zvoláva jej predseda spravidla najmenej dvakrát ročne. Radu rodičov školy je možné zvolať aj na základe žiadosti vedenia školy alebo ktoréhokoľvek člena Rady rodičov školy, ktorá bude doručená predsedovi. Na zasadnutia môžu byť:  prizvaní riaditeľ školy, zástupcovia vedenia školy, prípadne ďalšie osoby potrebné pre prácu Rady rodičov školy.

6.	Rada rodičov školy je schopná uznášať sa pri účasti nadpolovičnej väčšiny jej členov. Svoje uznesenia prijíma nadpolovičnou väčšinou prítomných členov.

7.	Hlavným poslaním Rady rodičov školy je zabezpečenie, v spolupráci s pedagógmi školy, čo najvyššej úrovne výchovno-vzdelávacieho procesu na škole.

8.	Rada rodičov  školy:
•	zhromažďuje názory, pripomienky a požiadavky rodičov, týkajúce sa výchovy a vzdelávania a predkladá ich riaditeľovi školy,
•	rozhoduje o prerozdelení prostriedkov z fondu Rodičovského združenia v záujme podporiť výchovu, výučbu a aktivity žiakov,
•	pravidelne sa stretáva za účelom čo najrýchlejšieho riešenia otázok a problémov nadnesených na triednych rodičovských stretnutiach,
•	rieši prípadné "spory" medzi rodičmi a zamestnancami školy.

9.	Výška rodičovského príspevku sa schvaľuje na začiatku školského roka na prvom rodičovskom združení, ktoré sa bude konať v termíne po vzájomnej dohode RRZ  a riaditeľa školy.

10.	Rodičovské príspevky budú prerozdeľované na základe žiadosti pedagogických zamestnancov ZŠ a to hlasovaním členov RRZ na zasadnutí RRZ, priebežne počas celého roka. Vedenie školy musí byť pedagogickými zamestnancami ZŠ o žiadosti o príspevok informované.

11.	Žiadosti na udelenie príspevku z fondu RRZ musia mať písomnú formu,  s uvedením účelu využitia, predbežného rozpočtu  ( akcie ), predbežného termínu čerpania, dátumu podania žiadosti a podpisu žiadateľa/ov. 

12.	Žiadosť o uvoľnenie schváleného príspevku z fondu RRZ musí byť doručená pokladníkovi RRZ 14 dní pred požadovaným termínom uvoľnenia schváleného príspevku. 

13.	Žiadosť o uvoľnenie schváleného príspevku musí mať písomnú alebo mailovú podobu, pričom je potrebné o žiadosti upovedomiť predsedu, prípadne podpredsedu RRZ aj telefonicky v čase podania žiadosti.

14.	Príspevky budú schvaľované priebežne počas školského roka. Stále príspevky budú schvaľované na začiatku školského roka – vyhotovením rozpočtu príspevkov. Výška schválených príspevkov sa môže zmeniť/ zvýšiť, po dohovore členov RRZ na zasadnutiach RRZ počas celého roka. Výška príspevku, zahrnutého v schválenom rozpočte na začiatku školského roka sa nemôže počas školského roka znížiť.

15.	Tento Štatút rady rodičov nadobúda účinnosť dňom schválenia 28.09.2015.